钦定古今图书集成/理学汇编/学行典/第004卷 > 朱子全书 > 《答江元适》
## 钦定古今图书集成/理学汇编/学行典/第004卷 > 朱子全书 > 《答江元适》

所谓“反身自认，存真合体”者，以孔子“克己复礼”，孟子
“勿忘勿助”之说验之，则亦未免失之急迫，而反与道
为二。大抵天人初无闲隔，而人以私意自为障碍。故
孔孟教人，使之克尽己私，即天理不期复而自复。惟
日用之闲所以用力，循循有序，不凌不躐，则至于日
至之时，廓然贯通天人之际，不待认而合矣。今于古
人所以《下学》之序，则以为近于傀儡而鄙厌之，遂欲
由径而捷出，以为简易，反谓孔、孟未尝有分明指诀。
殊不知认而后合，揠苗助长，其不简易而为傀儡，亦
已大矣。某窃以为，日用之闲，无一事一物不是天真
本体；孔、孟之言，无一字一句不是分明指诀。故孔子
曰：“吾无隐乎尔。”又曰：“天何言哉”，而子贡曰：“夫子之文
章，可得而闻也，夫子之言性与天道，不可得而闻也。”
夫岂平日雅言常行之外，而复有所谓分明指诀者
哉。